Gépjárműadó:

Belföldi érvényes rendszámtáblával ellátott gépjármű, pótkocsi, motorkerékpár adóztatása.

**Ügyfélfogadási idő:**

* hétfő:      13.00 – 16.00 óráig
* szerda:    7.30 – 12.00 óráig és 13.00–18.00 óráig
* péntek:    7.30 – 12.00 óráig

Az adóztatási feladatokat magánszemélyek esetében a lakcím szerinti önkormányzat adóhatósága, nem magánszemély esetében a járműnyilvántartásban bejegyzett székhely vagy telephely szerinti önkormányzati adóhatóság látja el. A címváltozás (lakcím, székhely, telephely) évére járó adót teljes egészében a régi cím szerinti önkormányzathoz kell fizetni, az új cím szerinti önkormányzat illetékessége a címváltozást követő év első napjától áll fenn.

Az adót az adóhatóság a központi járműnyilvántartásból kapott adatközlés alapján kivetéssel állapítja meg.

**Adófizetésre kötelezett:**

Az adóévre járó adót az adóalany fizeti meg. Az egész évi adót annak kell megfizetni, aki a Közigazgatási és Elektronikus Közszolgáltatások Központi Hivatala járműnyilvántartása szerint - amelynek adatai alapján a gépjárművek adóztatása a 2004. évtől történik - az év első napján a gépjármű tulajdonosa, illetve üzembentartója volt.

Újonnan vagy újra forgalomba helyezett gépjármű után a forgalomba helyezés napját követő hónap első napjától kell adót fizetnie az ez idő szerinti tulajdonosnak vagy üzembentartónak. A gépjármű forgalomból való kivonásakor a kivonás hónapjának utolsó napjáig esedékes adó időarányosan fizetendő meg.

**Bevallási, bejelentési kötelezettség az alábbi esetekben van:**

* Ha a gépjármű jogellenesen került ki az adóalany birtokából (ellopták). Ekkor kérelemre szünetel az adófizetési kötelezettség, melyhez szükséges a rendőrhatósági nyomozásról készült jegyzőkönyv, ill. határozat
* Ha az adó alanyát mentesség illeti meg.

Gépjárműadó mentességben 2013. január 1-jétől az részesülhet, aki súlyos mozgáskorlátozottságát az Önkormányzat Adóhatóságánál az alábbi módon igazolja:

a) a Budapest Főváros Kormányhivatala Rehabilitációs Szakigazgatási Szerve, mint szakértői szerv által a közlekedőképesség minősítéséről kiadott szakvélemény másolattal, vagy

b) a fogyatékos személyek jogairól és esélyegyenlőségük biztosításáról szóló 1998. évi XXVI. törvény (Fot) szerinti fogyatékossági támogatás (Magyar Államkincstár általi) megállapításáról szóló hatósági határozat, vagy a megállapítás alapjául szolgáló hatályos szakhatósági állásfoglalás, szakvélemény másolattal - amely a mozgásszervi fogyatékosságot igazolja -, vagy

c) a 18. életév alatti gyermek esetén a magasabb összegű családi pótlékra jogosító betegségekről és fogyatékosságokról szóló 5/2003. (II. 19.) EszCsM rendelet 3. számú mellékletében meghatározott igazolással.

Amennyiben Ön a fent említett dokumentumok egyikével sem rendelkezik, akkor a Veszprém Megyei Kormányhivatal Rehabilitációs Szakigazgatási Szerve fogja adómentességre való jogosultságát megállapítani. Ehhez a rendelkezésére álló, a mozgáskorlátozottsággal kapcsolatos eredeti orvosi dokumentumokat az Öskü község adóhivatalánál (8191 Öskü Szabadság tér 1.) kell benyújtania. A polgármesteri hivatal megkeresi a rehabilitációs szervet a szakvélemény kiadása céljából.

A fenti igazolások valamelyikének benyújtása esetén a mentesség továbbra is egy darab, 100 kW teljesítményt el nem érő személygépkocsi után adható 13.000 forint erejéig.

**Nem kell bevallást, bejelentést tenni:**

Új vagy használt gépjármű vétele, gépjármű eladása, forgalomból való kivonása esetén az adóhatóság felé bevallási, bejelentési kötelezettség nincs.

**A gépjárműadót az adóhatóság a Központi Járműnyilvántartó adatközlése alapján írja elő és szünteti meg. Az adatközlés az országos járműnyilvántartáson alapul, amely az okmányiroda felé bejelentett változások szerint módosul.**

**Amennyiben a gépjármű vásárlója nem jegyezteti be a tulajdonjog-változást, az adó alanya továbbra is a régi tulajdonos marad.**

**Ezért a gépjármű eladását az előző tulajdonosnak is be kell jelentenie az okmányiroda felé az adásvételt követő 8 napon belül, a vevőnek az adásvételt követő 15 napon belül az adásvételi szerződés másolatának okmányirodához történő eljuttatásával.**

**Gépjárműadó beszedési számla száma:**

**11748076-15428811-08970000**

**Kapcsolódó jogszabály, rendelet:**

- [A gépjárműadóról szóló többször módosított 1991. évi LXXXII. törvény](http://www.veszprem.hu/letoltesek/doc_download/1033-1991-evi-lxxxii-toerveny)  
-[Az adózás rendjéről szóló módosított 2003. évi XCII. törvény](http://www.veszprem.hu/letoltesek/doc_download/1032-2003-evi-xcii-toerveny)